
IEPIRKUMA LĪGUMS – VISPĀRĒJĀ VIENOŠANĀS


Rīgā 								2025.gada 12.septembris

Sabiedrība ar ierobežotu atbildību „Latvijas Olimpiskā vienība”, turpmāk saukta „Pasūtītājs”, valdes locekles Zintas Zālītes personā, kas darbojas uz Statūtu pamata, no vienas puses un
SIA “Diviron” turpmāk saukta „Piegādātājs”, tās valdes locekļa Viktora Lāča personā, kas darbojas uz Statūtu pamata, no otras puses, kopā un katrs atsevišķi saukti „Puses”,
apzinādamies savas darbības juridisko nozīmi un sekas, kā arī būdami neviena nepiespiesti, darbojoties bez maldiem, viltus un spaidiem, noslēdz šādu iepirkuma līgumu, turpmāk tekstā „Līgums”:

I daļa
Speciālie noteikumi

1. Līguma priekšmets

1.1. Piegādātājs piegādā un nodod Pasūtītājam, bet Pasūtītājs pieņem un apmaksā preces, turpmāk tekstā „Preces”, kuru piegāde veikta saskaņā ar Pasūtītāja pasūtījumu. 
1.2. Preces ir sporta uztura produktu (enerģijas želejas, batoniņi, dzērieni utt), kuru nomenklatūra un cenas norādītas finanšu piedāvājumā, turpmāk tekstā „Finanšu Piedāvājums”, kas pievienots šim Līgumam kā tā neatņemama sastāvdaļa.
1.3. Pasūtītājs apņemas Preces pieņemt un samaksāt Preču cenu atbilstoši Pasūtītāja iesniegtajam pasūtījumam un Piegādātāja izrakstītajam rēķinam šajā Līgumā noteiktajā kārtībā un termiņos.
1.4. Preču piegāde notiek pēc Pasūtītāja iepriekšēja elektroniska pasūtījuma. Piegādātājs apņemas elektroniski paziņot Pasūtītājam par Preču pasūtījuma saņemšanu, apstiprinot tā pieņemšanu, ne vēlāk kā 1 (vienas) darba dienas laikā no pasūtījuma saņemšanas brīža. Ja Piegādātājs šajā termiņā nepaziņo Pasūtītājam par pasūtījuma saņemšanu, ir uzskatāms, ka Piegādātājs to ir saņēmis un apstiprinājis. Piegādātājs nav tiesīgs atteikties apstiprināt saņemto pasūtījumu. Pasūtītājs apņemas Preces pieņemt no Piegādātāja un izlietot tās sportistu vajadzībām. Pušu elektroniskās pasta adreses ir norādītas Līguma 12.7.punktā.

2. Preču cenas

2.1. Preču cenas tiek norādītas eiro (EUR), saskaņā ar Piegādātāja iesniegto Finanšu Piedāvājumu, kas pievienots Līguma pielikumā.
2.2. Piegādātājs apliecina, ka Finanšu Piedāvājumā norādītajā Preču cenā ir iekļauti visi nodokļi un izdevumi, kas rodas Piegādātājam sakarā ar Preču ievešanu Latvijas Republikā un tās piegādi Pasūtītājam saskaņā ar šo Līgumu. Preču cenā nav ietverts pievienotās vērtības nodoklis.
2.3. Saskaņā ar Vispārīgo vienošanos Preču kopējā cena šī Līguma ietvaros Piegādātājam tiek noteikta līdz EUR 1 800,00 (viens tūkstotis astoņi simti eiro un 00 centi) apmērā bez pievienotās vērtības nodokļa, savukārt visa kopējā iepirkuma Nr. LOV-2025/06 summa veido EUR 23 175,20 (divdesmit trīs tūkstoši viens simts septiņdesmit pieci eiro un 20 centi apmēru bez pievienotās vērtības nodokļa, tomēr Pasūtītājam nav pienākuma, veicot pasūtījumus šī Līguma ietvaros, Piegādātājam noteikto summu sasniegt un/vai pasūtīt kādu noteiktu daudzumu Preču minētās summas apmērā. Piegādātājam nav tiesības izvirzīt nekādas materiāla rakstura pretenzijas pret Pasūtītāju un/vai pieprasīt no Pasūtītāja izpildīt šī Līguma saistības attiecībā uz iepriekš minēto Piegādātājam noteiktās Preču kopējās summas samaksu un/vai noteikta daudzuma Preču pasūtījuma veikšanu šī Līguma ietvaros.
2.4. Puses vienojas, ka kopējā Preču cena šī Līguma ietvaros var pārsniegt Piegādātājam noteikto šī Līguma summu EUR 1 800,00 (viens tūkstotis astoņi simti eiro un 00 centi), pie nosacījuma, ka šī Līguma un ar citiem piegādātājiem noslēgto iepirkumu līgumu kopsumma nepārsniedz iepirkuma Nr. LOV-2025/06 kopējo iepirkuma summu EUR 23 175,20 (divdesmit trīs tūkstoši viens simts septiņdesmit pieci eiro un 20 centi apmērā.

3. Līguma darbības termiņš

3.1. Līgums stājas spēkā 2025.gada 15.septembrī.
3.2. Līgums tiek noslēgts uz laiku līdz brīdim, kad iestājas viens no šādiem nosacījumiem (atkarībā no tā, kurš iestājas pirmais) - ir sasniegta līgumā noteiktā maksimālā kopējā summa EUR (bez PVN), vai ir pagājuši 18 (astoņpadsmit) mēneši no līguma spēkā stāšanās dienas.


4. Piegādes termiņš un vieta

4.1. Piegādātājs apņemas piegādāt Preces Pasūtītājam 10 (desmit) darba dienu laikā no Pasūtītāja pasūtījuma saņemšanas dienas, ievērojot, ka Preču piegāde var tikt veikta tikai darba dienās laika posmā no plkst. 9.00 līdz plkst. 16.00.
4.2. Piegādes vieta - Pasūtītāja juridiskā adrese. Piegādātājs nodrošina Preču piegādi Pasūtītājam un uzņemas segt visus ar to saistītos izdevumus.
4.3. Pasūtītājs ir tiesīgs nepieņemt Piegādātāja piegādātās Preces, ja Piegādātājs ir nokavējis Preču piegādes termiņu, un šāds atteikums pieņemt Preces nerada Pasūtītājam nekādas materiālas sekas, tajā skaitā Pasūtītajam nav pienākuma veikt šādu Preču apmaksu. Pasūtītājam papildus ir arī tiesības prasīt no Piegādātāja līgumsoda samaksu saskaņā ar šī Līguma 9.1.punktu par kavēto Preču piegādes termiņu, kā arī vienpusēji atkāpties no šī Līguma saskaņā ar šī Līguma 10.1.3.punktu. Preču pieņemšana/nepieņemšana no Pasūtītāja puses pēc Preču piegādes termiņa beigām nekādā mērā neietekmē Pasūtītāja tiesības saņemt līgumsoda maksājumu par Preču piegādes termiņa kavējumu. 

II daļa
Vispārīgie noteikumi

5. Piegādājamo preču kvalitāte

5.1. Piegādātājs apņemas piegādāt Līguma Speciālajos noteikumos minētās Preces pienācīgā kvalitātē un atbilstošā iepakojumā. Derīguma termiņam Preču piegādes brīdī Pasūtītājam ir jābūt ne mazākam kā 3/4 no kopējā Preču derīguma termiņa. 
5.2. Piegādātājs atbild par piegādāto Preču kvalitāti līdz tās derīguma termiņa beigām un sedz Pasūtītājam visus ar Preču neatbilstību kvalitātei saistītos zaudējumus. Precēm ir jābūt iepakotām tā, lai transportēšanas un glabāšanas laikā Preču kvalitāte nepasliktinātos.
5.3. Gadījumā, ja piegādāto vai piegādei paredzēto Preču derīguma termiņa ietvaros kāda no to sastāvā esošajām vielām vai visa attiecīgā Prece kopumā tiek iekļauta Pasaules Antidopinga kodeksa (World Anti-Doping Code) Aizliegto vielu (un metožu) sarakstā, Piegādātājs par to nekavējoties rakstiski informē Pasūtītāju, un Puses vienojas par kārtību, kā šādas Preces tiek aizvietotas ar funkcionāli analogām, Pasūtītāja vajadzībām un Pasaules Antidopinga kodeksam atbilstošām Precēm. Piegādātājs ir pilnībā atbildīgs par šajā punktā minētās informācijas pienācīgas nesniegšanas dēļ Pasūtītajam un gala lietotājiem radītajiem tiešajiem un netiešajiem zaudējumiem.

6. Preču nosūtīšanas un saņemšanas kārtība

6.1. Par Preču piegādi Līgumā noteiktajā termiņā, Piegādātājs iesniedz Pasūtītājam Preču pavadzīmes – rēķina pirmo un otro eksemplārus. Preču pavadzīmē – rēķinā jābūt uzrādītam Līguma numuram. 
6.2. Pasūtītājs apliecina Preču saņemšanu ar Pasūtītāja pilnvarotās personas parakstu un zīmogu, norādot saņemšanas datumu uz Preču pavadzīmes – rēķina pirmā un otrā eksemplāra. Pasūtītājs nepieņem apmaksai nepareizi noformētas Preču pavadzīmes – rēķinus. Preču pavadzīmes – rēķina parakstīšana no Pasūtītāja puses, nekādā veidā neierobežo Pasūtītāja tiesības uz Līguma 8.1. punktā minēto pretenziju izteikšanu.
6.3. Preču īpašuma tiesības pāriet Pasūtītājam ar brīdi, kad Pasūtītājs ir apmaksājis attiecīgo Preču pavadzīmi- rēķinu, tomēr Pasūtītājs ir tiesīgs lietot Preces ar to pieņemšanas brīdi.

7. Norēķinu kārtība

7.1. Pieņemot Preces no Piegādātāja, Pasūtītājs pārliecinās par Piegādātāja iesniegtās Preču pavadzīmes – rēķinā uzrādīto Preču pozīciju un daudzuma atbilstību Pasūtītāja veiktajam Preču pasūtījumam un/vai piegādāto Preču daudzumam, un apstiprina to ar savas pilnvarotās personas parakstu. Ja Preču pieņemšanas brīdī tiek konstatētas Preču pozīciju un/vai daudzuma neatbilstības, Pasūtītājs Preču pavadzīmi – rēķinu neparaksta un Piegādātājam šādā gadījumā ir pienākums uz sava rēķina novērst neatbilstības ne vēlāk kā septiņu dienu laikā. 
7.2. Pasūtītājs veic piegādāto Preču apmaksu 15 (piecpadsmit) dienu laikā pēc Preču - pavadzīmes rēķina saņemšanas, kura noformēta atbilstoši Līguma 6.1. un 6.2. punktu prasībām.
7.3. Par Preču apmaksas dienu tiek uzskatīta diena, kad Pasūtītājs ir pārskaitījis naudu uz Piegādātāja bankas kontu, ko apliecina attiecīgais bankas maksājuma uzdevums.


8. Pretenziju pieteikšanas kārtība

8.1. Ja pēc Preču pieņemšanas, Pasūtītājs atklāj, kādus Preču trūkumus vai cita veida neatbilstību Līguma noteikumiem un pavaddokumentiem (izņemot Līguma 7.1. punktā minētos trūkumus/neatbilstības), Pasūtītājs par trūkumu/neatbilstību faktu 5 (piecu) darba dienu laikā nogādā Piegādātājam rakstveida pretenziju.
8.2. Piegādātājs septiņu dienu laikā pēc Pasūtītāja pretenzijas saņemšanas uz sava rēķina veic pretenzijā norādīto Preču trūkumu/neatbilstību novēršanu. 


9. Pušu atbildība

9.1. Par Preces nesavlaicīgu piegādi Piegādātājs maksā Pasūtītājam līgumsodu 0,1 % apmērā no laikā nepiegādātās Preces vērtības par katru nokavēto piegādes dienu.
9.2. Par piegādātās Preces nesavlaicīgu apmaksu Pasūtītājs maksā Piegādātājam līgumsodu 0,1% apmērā par katru nokavētā maksājuma dienu. 
9.3. Ja Pasūtītājs vai Piegādātājs nepilda vai nepienācīgi pilda šī Līguma noteikumus, Pasūtītājam vai Piegādātājam ir tiesības vienpusēji pārtraukt šī Līguma darbību, 10 (desmit) dienas iepriekš rakstiski paziņojot par to otrai Pusei. 
9.4. Visas sankciju summas tiek apmaksātas 5 (piecu) dienu laikā pēc attiecīgās Puses rēķina saņemšanas. Ja samaksa nav notikusi, Pusei – kreditoram ir tiesības ieturēt attiecīgas naudas summas no maksājumiem Pusei – parādniekam.
9.5. Līgumsoda samaksa neatbrīvo Puses no Līguma izpildes un Pasūtītājs var prasīt kā līgumsoda, tā arī Līguma noteikumu izpildīšanu.

10. Līguma grozīšanas kārtība un kārtība, kādā pieļaujama atkāpšanās no Līguma

10.1. Pasūtītājam ir tiesības nekavējoties vienpusēji pārtraukt un lauzt Līgumu, rakstiski paziņojot Piegādātājam:
10.1.1. ja Piegādātājs ir pieņēmis lēmumu uzsākt uzņēmuma likvidāciju, apturēt vai pārtraukt uzņēmuma darbību; 
10.1.2. ja ir ierosināta Piegādātāja tiesiskās aizsardzības procesa lieta vai maksātnespējas procesa lieta, vai tā darbība ir apturēta;
10.1.3. ja Piegādātājs nepiegādā Preces, saskaņā ar šo Līgumu un piegāde nokavēta vairāk kā septiņas dienas;
10.1.4. ja Piegādātājs izplata likumā noteiktā kārtībā Pārtikas un veterinārajā dienestā nereģistrētas Preces vai arī nav likumā noteiktā kārtībā saņēmis Preču ievešanas atļauju;
10.1.5. ja Piegādātājs neveic Līguma 8.2.punktā minētās darbības;
10.1.6. ja Piegādātājs nepilda citus Līguma nosacījumus;
10.1.7. uz kādu no pretendenta izpildinstitūcijas locekļiem vai patiesā labuma guvējiem stājusies spēkā Pasaules Antidopinga kodeksa (WADC – World Anti-Doping Code) punktos 10.2. un 10.3. noteikta sankcija – diskvalifikācija.
10.2. Piegādātājam ir tiesības pārtraukt Līgumu, 9.3. punktā minētajā termiņā un kārtībā paziņojot par to Pasūtītājam, ja Pasūtītājs nepilda savas saistības.
10.3. Līguma pārtraukšanas gadījumā Pasūtītājs samaksā Piegādātājam par faktiski veiktajām Preču piegādēm, ar nosacījumu, ka Preču piegāde ir veikta un Pasūtītājs ir pieņēmis Preces atbilstoši Līguma noteikumiem.
10.4. Ja Puses nevar izpildīt kādu no Līgumā ietvertajiem noteikumiem (termiņš, apjoms, kvalitāte un citi), tas savlaicīgi jāpaziņo otrai Pusei un jānorāda iemesli. Puses var Līguma noteikumus grozīt pēc savstarpējas vienošanās un šo grozījumu pamatotības un likumības izvērtēšanas.  
10.5. Pusēm, nenorādot Līguma pārtraukšanas iemeslu, ir tiesības vienpusēji pārtraukt Līgumu, rakstiski paziņojot par to otrai Pusei vismaz 1 (vienu) mēnesi iepriekš.
11. Nepārvarama vara

11.1. Puses tiek atbrīvotas no atbildības par šī Līguma pilnīgu vai daļēju neizpildi, ja tā radusies ārkārtēja, nepārvarama rakstura apstākļu dēļ. Pie šādiem apstākļiem pieder – valsts pārvaldes, pašvaldību institūciju pieņemtie lēmumi, kuri ierobežo vai izslēdz Līguma izpildes iespējas, tiesas pieņemtie lēmumi, masu nekārtības, banku bankroti, avārijas, dabas katastrofas (ugunsnelaime, plūdi Pasūtītāja, Piegādātāja objektos utt., kas ir saitīti ar šī Līguma izpildes nodrošināšanu).
11.2. Puses apņemas 5 (piecu) dienu laikā brīdināt otru Pusi par minēto nepārvaramas varas apstākļu iestāšanos. 
11.3. Ja Līguma 11.1.punktā minētie nepārvaramas varas apstākļi ilgst ilgāk par 2 (diviem) mēnešiem no to paziņošanas brīža, otrai Pusei ir tiesības vienpusēji uzteikt Līgumu. 

12. Citi nosacījumi

12.1. Visi Līguma grozījumi, vienošanās par tā izbeigšanu un citas vienošanās, kas saistītas ar Līgumu vai tā izpildīšanu, tiek sastādīti tikai rakstveidā un pēc tam, kad tos paraksta Puses, tiek pievienoti Līgumam un kļūst par tā neatņemamu sastāvdaļu.
12.2. Jautājumos, kuri nav atrunāti šajā Līgumā, Puses vadās no Latvijas Republikas normatīvajiem aktiem.
12.3. Puses savstarpēji apņemas neizpaust konfidenciāla rakstura informāciju, kas tām kļuvusi zināma šā Līguma noteikumu izpildes gaitā.
12.4. Pušu domstarpības, kas saistītas ar Līguma izpildi, tiek risinātas vienošanās ceļā. Vienošanās tiek noformēta tikai rakstiski. Gadījumā, ja Puses nevienojas, tad strīdu nodod izskatīšanai tiesā Latvijas Republikas normatīvajos aktos paredzētajā kārtībā.
12.5. Ja Līguma darbības laikā notiek Pušu reorganizācija, tā tiesības un pienākumus realizē tiesību un saistību pārņēmējs.
12.6. Piegādātājs nevar nodot Līguma saistību izpildi trešajai personai bez Pasūtītāja iepriekšējas rakstiskas piekrišanas.
12.7. Kotaktpersonas šī Līguma saistību izpildīšanā attiecībā uz preču pasūtījumu veikšanu un piegādi:
No Pasūtītāja puses: Līga Cīrule, tālr. 67501290,  e-pasts vineta@lov.lv.
No Piegādātāja puses: Viktors Lācis_, tālr. +37126476677_, e-pasts viktors.lacis@gmail.com
12.8. Pušu juridiskās adreses vai bankas rekvizītu maiņas gadījumā, Pušu pienākums ir 7 (septiņu) dienu laikā paziņot šo informāciju otrai Pusei. 
12.9. Līgums sastādīts divos eksemplāros, no kuriem viens atrodas pie Pasūtītāja, otrs pie Piegādātāja, abiem eksemplāriem ir vienāds juridiskais spēks.
12.10. Pušu juridiskās adreses un bankas rekvizīti:

	PASŪTĪTĀJS
	PIEGĀDĀTĀJS

	Sabiedrība ar ierobežotu atbildību
 „LATVIJAS OLIMPISKĀ VIENĪBA”
Roberta Feldmaņa iela 8, Rīga LV-1014
tālrunis 67501290, fakss 67557953
vienotais reģistrācijas Nr. 40003212111
banka: VALSTS KASE
bankas kods: TRELLV21
konts: LV03TREL9152740000000


_______________________________
Valdes locekle Z.Zālīte

	SIA “Divoron”
Jasmuižas iela 22 -3 , Rīga LV- 1021
tālrunis +37126476677
vienotais reģistrācijas Nr. LV40103486975
banka: Swedbanka
bankas kods: HABALV22
konts: LV97HABA0551032162889



______________________________
Valdes loceklis V.Lācis











